ΚΕΝΤΡΙΚΗ ΕΝΩΣΗ ΔΗΜΩΝ &

ΚΟΙΝΟΤΗΤΩΝ ΤΗΣ ΕΛΛΑΔΑΣ

Π Ρ Α Κ Τ Ι Κ Ο

Συνεδρίασης του Διοικητικού Συμβουλίου της Κ.Ε.Δ.Κ.Ε. της 25ης Ιανουαρίου 2005

Στην Αθήνα σήμερα, 25 Ιανουαρίου 2005, ημέρα Τρίτη και ώρα 13.30, συνήλθε σε  συνεδρίαση το Διοικητικό Συμβούλιο της ΚΕΔΚΕ, ύστερα από πρόσκληση του Προέδρου της κ. Πάρι Κουκουλόπουλου, Δημάρχου Κοζάνης και υπό την προεδρία του. 

Κατά τη συνεδρίαση παρέστησαν οι Δήμαρχοι: Αλεξανδρίδης Παναγιώτης Ευόσμου,  Βιρβιδάκης Κυριάκος Χανίων, Γιαννόπουλος Γεώργιος Ρόδου, Δανιηλίδης Συμεών Συκεών, Ζαφειρόπουλος Γρηγόρης Χαλανδρίου, Κοιμήσης Απόστολος Αμφιλοχίας, Κουράκης Ιωάννης Ηρακλείου, Μίχος Λάμπρος Αγίας Βαρβάρας, Μπακογιάννη Ντόρα Αθηναίων, Παπαγεωργόπουλος Βασίλης Θεσσαλονίκης, Σπυρίδων Σπυρίδων Πόρου, Τζανακούλης Κων/νος Λάρισας, Τσιαντής Δημήτριος Πλαστήρα, Φόρτες Γεράσιμος Αργοστολίου, Χαραλάμπους Ιωάννης Νέας Ιωνίας.

Και οι Δημοτικοί Σύμβουλοι: Γαζή Παναγιώτα Βαρδουσίων, Δοξαστάκης Ζαχαρίας Χερσονήσου, Έξαρχος Κωνσταντίνος Παλαμά, Ηλίας Ιωάννης Ασπροπύργου, Λινάκης Κυριάκος Χολαργού, Μανιάτης Χαράλαμπος Χαλκιδέων, Μάντζιος Ανάργυρος Παμβώτιδας, Μαραβέλιας Δημήτριος Χαϊδαρίου, Μουράτογλου Ιωάννης Έδεσσας, Παλαιολόγος Χρήστος Λεβαδέων, Τζανακάκης Γεώργιος Χανίων, Τουφεγγόπουλος Σταύρος Εξαπλατάνου.

Απόντες οι Δήμαρχοι: Αμοιρίδης Ιωάννης Κατερίνης, Καζάκος Ιωάννης Ζωγράφου, Χρήστου Στέφανος Κορυδαλλού.

Γενομένης συζητήσεως, πάρθηκε η παρακάτω απόφαση:

..................................................................................................................................

Απόφαση 28η

ΘΕΜΑ:  Συζήτηση και λήψη απόφασης για την Δημοτική Αστυνομία.

(Αριθ.πρωτ. 403)


Το Διοικητικό Συμβούλιο της ΚΕΔΚΕ, αφού άκουσε εισήγηση από τον Πρόεδρο του κ. Πάρι Κουκουλόπουλο, Δήμαρχο Κοζάνης και από τον κ. Κων/νο Τζέκη, Αντιστράτηγο ε.α. της ΕΛ.ΑΣ., ο οποίος σε συνεργασία με την Επιτροπή Θεσμών και τα μέλη της Ο.Δ.Ε. Δημοτικής Αστυνομίας, επεξεργάσθηκαν την εισήγηση, η οποία έχει ως εξής :

Α. ΓΕΝΙΚΑ

1. 

Με το Π.Δ. 23/2002 καθορίζονται οι αρμοδιότητες, το σύστημα πρόσληψης,  τα προσόντα, τα καθήκοντα, τα δικαιώματα και οι υποχρεώσεις του προσωπικού της Δημοτικής Αστυνομίας

2. 

Με την υπ’ αριθμ. 11559/5-3-2004  απόφαση του Υπουργού Εσωτερικών Δημόσιας Διοίκησης και Αποκέντρωσης καθορίζεται ο κανονισμός           λειτουργίας της Δημοτικής Αστυνομίας.

3.      
Με το Ν.3274/2004 καθορίζονται οι αρμοδιότητες και ο τρόπος                            μεταβίβασης των αρμοδιοτήτων από την ΕΛ.ΑΣ. στη Δημοτική Αστυνομία.

4. 

Με την υπ’ αριθμ. ΟΙΚ 14871/2004  απόφαση Υπουργών Εσωτερικών και Δημόσιας Τάξης καθορίζεται η εκπαίδευση του προσωπικού της  Δημοτικής Αστυνομίας.

Β. ΣΤΕΛΕΧΩΣΗ ΥΠΗΡΕΣΙΩΝ    


Κυρίως με όλους τους παραπάνω νόμους, διατάγματα και αποφάσεις άρχισε η λειτουργία του θεσμού της Δημ. Αστυνομίας.    



Κατ’ αρχήν, για τους μη έχοντες ασχοληθεί σοβαρά με την ίδρυση ενός νέου θεσμού, ίσως φαίνεται η ίδρυση ενός νέου σώματος εύκολη υπόθεση και ρομαντική. Όσο όμως αρχίζει κάποιος να ασχολείται με λεπτομέρειες, να εισέρχεται βαθύτερα στο θεσμό και τις ευθύνες του, τόσο τα πράγματα σκουραίνουν και καταλήγει στην άποψη ότι ίσως ο θεσμός αυτός χρειάζεται μεγαλύτερο νομικό οπλοστάσιο, περισσότερη σκέψη και λεπτομερέστερη ανάλυση, πριν εισηγηθεί στα Δημοτικά Συμβούλια την έκδοση απόφασης για ανάληψη του όποιου μέρους αστυνόμευσης. Η ΕΛ.ΑΣ. για τους δικούς της λόγους βιάζεται να αποδώσει την ευθύνη Αστυνόμευσης στους Δήμους, όμως τα ερωτήματα που τίθενται είναι αν οι Δήμοι πρέπει αμέσως και πρόχειρα να ανταποκριθούν στις απαιτήσεις του σύγχρονου πλέγματος Αστυνόμευσης-Ασφάλειας και να αναλάβουν την ευθύνη Αστυνόμευσης χωρίς υποδομή, προσωπικό, μέσα, οικονομική υποστήριξη.


Βασική προϋπόθεση ανάληψης της ευθύνης αστυνόμευσης, αποτελεί η ίδρυση κατ’ αρχήν των υπηρεσιών. Με ποιες υπηρεσίες δηλαδή, στελεχωμένες από πόσους άνδρες, βοηθούμενοι από πια υλικοτεχνικά μέσα, με τι κονδύλια θα αποφασίσουν θετικά στην πρόταση του νέου θεσμικού πλαισίου.


Κατ’ αρχήν η άποψη ότι θα προσλάβουμε μερικούς σε κάθε Δήμο για να αναλάβουν το κυριότερο μέρος της Αστυνόμευσης στις πόλεις, είναι επικίνδυνη σκέψη.  Πρέπει όλοι να πεισθούν, ότι το νέο σώμα πρέπει να στελεχωθεί επαρκώς, ώστε να ανταποκριθεί στις νέες ανάγκες, αλλά και στις προσδοκίες του νομοθέτη για κάτι καινούργιο, φρέσκο, καλύτερο από το προηγούμενο, επαρκώς εκπαιδευμένο και στελεχωμένο.


Πρέπει να ληφθεί σοβαρά υπόψη ότι δεν νοείται αστυνομική υπηρεσία αν δεν είναι στελεχωμένη με τουλάχιστον 30 - 32 άνδρες.


Η παραπάνω δύναμη αναλύεται ως εξής:

                 Δ/ ντης


1

                 Τμηματάρχες                     
3

                 Τηλεφωνητές                     
4                     (24ωρη υπηρεσία)

    Υπεύθυνοι Βάρδιας           
4                     (24ωρη υπηρεσία)

                 Περιπολία ενός αυτ/του     8 (4 Χ 2)        (24ωρη υπηρεσία)

                 Πεζοί τροχονόμοι κ.λ.π.    
4

                 Ρεπό-άδειες                 
6 - 8
                         Σύνολο            
30 - 32


Όλες οι παραπάνω υπηρεσίες είναι υποχρεωτικές από το νόμο να υπάρχουν και η στελέχωση της υπηρεσίας μ’ αυτούς  είναι απαραίτητη. Πρέπει να γίνει κατανοητό ότι αν δεν υπάρχει η συγκεκριμένη στελέχωση δεν υπάρχει άλλος φορέας που να καλύψει τις ανάγκες όποτε και όταν απαιτηθεί. 

      
Προχωρώντας πρέπει να απαντηθεί το ερώτημα με πόσους Αστυνομικούς θα καλυφθούν οι ανάγκες μεγαλυτέρων πόλεων, όπου σαφώς τα προβλήματα είναι μεγαλύτερα, η ανάγκη παρουσίας του Δημ. Αστυνόμου επιτακτικότερη, το κυκλοφοριακό πρόβλημα τεράστιο ή δυσεπίλυτο.

      
Ίσως πρέπει να ανατρέξουμε στις ξένες Δημοτικές Αστυνομίες, χωρίς να παραβλεφθεί όμως η Ελληνική πραγματικότητα. Αδικήματα στο εξωτερικό δεν διαπράττονται – αναφέρομαι στις ευρωπαϊκές ή βορειοαμερικανικές κοινωνίες – στη χρήση κοινόχρηστων χώρων, π.χ. οι ευρωπαίοι δεν πετάνε σκουπίδια στο δρόμο, δεν χρησιμοποιούν χωρίς σοβαρό λόγο το αυτοκίνητο, εμπιστεύονται τη Δημόσια  συγκοινωνία. 

      
Πάντως ίσως η παρακάτω φόρμουλα, αυξομειούμενη  ανάλογα με τις ειδικές συνθήκες, θα ήταν μια απάντηση για την επάνδρωση των υπηρεσιών ανάλογα με τον πληθυσμό ή τις ειδικές συνθήκες της περιοχής π.χ. τουρισμός κ.λ.π.

      Α) Ένας (1) αστυνόμος ανά 1.000 κατοίκους από 30.001 – 100.000

      Β) Ένας (1) αστυνόμος ανά 2.000 κατοίκους από 100.001 – 500.000 

      Γ) Ένας (1) αστυνόμος ανά 3.000 κατοίκους από 500.001 και άνω

Σημείωση:Μέχρι 30.000 κατοίκους ο μικρότερος αριθμός υπηρετούντων είναι 30 - 32 άνδρες.

      Δ)Νησιά – Τουριστικές περιοχές οι κάτοικοι υπολογίζονται ανά 800, 1.000, 2.000 αντίστοιχα του προηγούμενου πίνακα ώστε η δύναμη των Δημ. Αστυνομιών να είναι αυξημένη. 

      Ε)Παραμεθόριες, ορεινές περιοχές:- απομονωμένα νησιά ίδρυση υπηρεσιών στελεχωμένες με 17 - 20 τουλάχιστον άτομα στις οποίες θα ενοποιηθούν α) όλα τα τμήματα  σε ένα β) οι υπηρεσίες τηλεφωνητών – αστυνόμων βάρδιας –  δ) οι αρμοδιότητες Δ/ ντη και Τμηματαρχών.

    ΣΤ) Στους Δήμους με έξαρση πληθυσμιακή ορισμένες ημέρες το χρόνο π.χ. Τήνος, Επίδαυρος, Παναγία Σουμελά κλπ., ίσως καλυφθούν οι ανάγκες από την ΕΛΛΑΣ χωρίς να παραβλέπεται η σκέψη να δίδεται η δυνατότητα στους Δήμους να αιτούνται ενίσχυση από γειτονικούς Δήμους.

Γ. ΙΔΡΥΣΗ ΥΠΗΡΕΣΙΩΝ ΣΕ ΑΤΤΙΚΗ 

      Θα είναι δαιδαλώδες και πολύπλοκο το σύστημα αστυνόμευσης αν ιδρυθούν τόσες Δημοτικές Αστυνομίες όσοι και οι Δήμοι στην Αττική.

Κατ’ αρχήν θα υπάρχει επικάλυψη των υπηρεσιών όταν υπάρχουν δυσδιάκριτα όρια, θα υπάρχει τραγέλαφος αστυνόμευσης στα όρια των Δήμων (η μια πλευρά του δρόμου θα αστυνομεύεται από ένα Δήμο, η άλλη από τον άλλον, άραγε ποιος τροχονόμος ποιου Δήμου θα ρυθμίζει την κυκλοφορία), τέλος ο πολίτης θα μπερδεύεται χωρίς να γνωρίζει τι ισχύει από την μία πλευρά του δρόμου και τι από την άλλη.

      
Γι’ αυτό το λόγο και όσους άλλους απαιτείται η ίδρυση Διαδημοτικών Αστυνομικών Δ/ νσεων όπως π.χ. Ιστορικού κέντρου, Ανατολικής, Βόρειας, Δυτικής & Νότιας Αττικής ή Πειραιά.

      
Ίσως απαιτηθεί ίδρυση ενός Διαδημοτικού οργάνου για να υπαχθούν οι υπηρεσίες αυτές, π.χ. να ορισθεί ένας Δήμαρχος να τις εποπτεύει ή εναλλάξ εποπτεία κ.λ.π. .

      
Τα ίδια προβλήματα ισχύουν και για τη Θεσσαλονίκη όπου ίσως να ιδρύονταν η Ανατολική, η Κεντρική και η Δυτική Δημ. Αστυνομία, όπως και σε πολεοδομικά συγκροτήματα που απαρτίζονται από περισσότερους του ενός Δήμους, π.χ. Βόλος κ.λ.π. . Στην επαρχία ίσως πολλοί Δήμοι συνενώσουν την προσπάθεια για ίδρυση μιας Δημ. Αστυνομίας ή υπαχθούν στην αστυνόμευση μιας μεγαλύτερης πόλης.

Δ. ΒΑΘΜΟΦΟΡΟΙ

      
Δεν είναι δυνατό να ανταποκριθεί στις απαιτήσεις των καιρών η Δημ. Αστυνομία χωρίς έλεγχο και εποπτεία. Οι υπάρχοντες μέχρι στιγμής νόμοι δεν δίνουν απάντηση στο ερώτημα αυτό πλην του Δ/ντου και των Τμηματαρχών. Όμως ο υπεύθυνος βάρδιας πρέπει να έχει αυξημένο νομικό κύρος, ώστε να δίνει εντολές, να κατευθύνει το προσωπικό, να επιλύει προβλήματα, να διατάσει. Ομοίως δεν είναι δυνατό να υπάρχουν εξωτερικές υπηρεσίες χωρίς εποπτεία. Συνεπώς απαιτούνται βαθμοφόροι ή υπεύθυνοι τομέα αν θέλετε. Κρίνεται ότι στα 30 - 32 άτομα απαιτούνται τουλάχιστον οι 5 να είναι βαθμοφόροι. Αν η δύναμη σε αστυνόμους είναι μεγαλύτερη προστίθεται ένας  (1) ανά 10 αστυνόμους μέχρι 100 και ένας (1) ανά 20 αστυνόμους άνω των 100.

 ΒΑΘΜΟΙ ΔΗΜΟΤΙΚΗΣ ΑΣΤΥΝΟΜΙΑΣ

      Πρέπει να καθιερωθούν τρεις βαθμοί στους Δημ. Αστυνόμους:

1. Δ/ ντης Δημοτικής Αστυνομίας 

2. Τμηματάρχης Δημοτικής Αστυνομίας

3. Επόπτης Δημοτικής Αστυνομίας 

      Μετά 3ετια με εξετάσεις και θετική εισήγηση του Δ/ντη θα προάγεται στο βαθμό του Επόπτη.

      Μετά 2ετια, ο Επόπτης, θα προάγεται με εξετάσεις και θετική εισήγηση του Δ/ ντη σε Τμηματάρχη και εφ’ όσον έχει τα τυπικά προσόντα.

      Εξετάσεις θα διενεργούνται για κάλυψη κενών οργανικών θέσεων.

      Ο Δήμαρχος με απόφασή του ή το Δημ. Συμβούλιο θα αποφασίζει για τον 

Δ/ ντη εκ των Τμηματαρχών και εφ’ όσον έχουν τα τυπικά προσόντα 

      Στις Διαδημοτικές Αστυνομίες η εκλογές του Δ/ντη θα γίνεται με ψηφοφορία των Δημάρχων εκ του πίνακα των Τμηματαρχών.

Τέλος στα τυπικά προσόντα κατά την πρόσληψη του προσωπικού πρέπει να εξετάζεται σοβαρά η ψυχική υγεία του υποψήφιου και ως εκ τούτου πρέπει να υποβάλλεται σε εξετάσεις πριν γίνει δεκτός για κατάταξη.

Ε. ΥΠΟΔΟΜΗ

      Για να υπάρξει ανάληψη μέρους Αστυνόμευσης από τους Δήμους, εκτός από το ανωτέρω έμψυχο δυναμικό απαιτείται και υποδομή. Πρέπει να εξασφαλισθούν κτίρια, αρχεία, μέσα εξυπηρέτησης π.χ. ηλεκτρονικοί υπολογιστές, Τηλ. Κέντρα, υλικά ασύρματης επικοινωνίας, οχήματα, δίκυκλα, θορυβόμετρα, ηχόμετρα, στολές και άλλα.

      Γίνεται κατανοητό ότι το 80% της επιχορήγησης για τη μισθοδοσία του προσωπικού μάλλον δεν επαρκεί. Ίσως χρήματα και υλικοτεχνική υποδομή είναι δυνατό να αναζητηθούν από το Υπουργείο Δημοσίας Τάξεως στο οποίο θα πλεονάσει, λόγω απόσυρσής του από τις πόλεις και ως εκ’ τούτου θα μειωθούν τα κόστη αστυνόμευσης.

     Χορήγηση τριψήφιου αριθμού τηλεφώνου (ανάλογου του 100 της ΕΛΑΣ) 

     Πρόβλεψη χορήγησης αρκετών συχνοτήτων εναέριας επικοινωνίας για την δημιουργία κέντρων ασύρματης επικοινωνίας χωρίς η μία να παρεμβάλει την άλλη, ιδίως όταν οι Δήμοι γειτνιάζουν.

ΣΤ. ΑΡΜΟΔΙΟΤΗΤΕΣ

      Ενώ στις δημοκρατικές χώρες όσο μεγαλύτερος είναι ο διαχωρισμός των εξουσιών, τόσο δημοκρατική είναι η χώρα, ενώ μάλλον μπερδεύονται τα πράγματα στην επικάλυψη των εξουσιών, από την ίδια την πρακτική εφαρμογή φαίνεται ότι το πρώτο κύτταρο της Δημοκρατίας , ο Δήμος, ίσως πρέπει να κατευθύνει όλες τις λειτουργίες της τοπικής κοινωνίας, όπως το κύτταρο του οργανισμού κατευθύνει όλες τις βασικές λειτουργίες του ανθρώπινου σώματος.

      Το Δημοτικό Συμβούλιο λοιπόν ίσως πρέπει να αποκτήσει και Δημοτικό Δημόσιο Κατήγορο για την εκδίκαση των Δημοτικών πταισμάτων και ίσως οι αποφάσεις των Δημ. Συμβουλίων να απειλούν και επιβολή προστίμων, όπως Αστυνομικές διατάξεις, την εκδίκαση των οποίων στα πταισματοδικεία, θα αναλαμβάνει ο Δημοτικός κατήγορος ή ο κατήγορος επί Δημοτικών πταισμάτων.

Ζ. ΕΚΠΑΙΔΕΥΣΗ

Για την εκπαίδευση του προσωπικού της Δημοτικής Αστυνομίας ισχύει η υπ΄ αριθμόν οικ14671 από 5/3/2004 κοινή απόφαση των Υπουργών Δημόσιας Διοίκησης και Δημόσιας Τάξης.


Στο άρθρο 7 αναφέρεται η διάρκεια εκπαίδευσης 8 μηνών (4 + 4) ενώ στο άρθρο 10 αναφέρεται το αναλυτικό πρόγραμμα εκπαίδευσης.


Από την μέχρι τώρα μικρή εμπειρία λειτουργίας των σχολών, όμως ικανή να μας οδηγήσει σε συμπεράσματα, καταδεικνύεται ότι :

α) Οι εκπαιδευόμενοι δεν μπόρεσαν να κατανοήσουν το σκοπό και το ρόλο τους στην υπό εκπαίδευση αποστολή τους 

β) Η εκπαίδευση δεν τους έδωσε εφόδια κατάλληλα για την αποστολή τους 

γ) Δεν τους εμφύσησε πνεύμα ένστολης – ενσυνείδητης πειθαρχίας και 

δ) Η εκπαίδευση έγινε από προσωπικό της ΕΛΑΣ, ως να ήταν αστυνομικοί της ΕΛΑΣ, στραμμένοι στα καθήκοντά της που ως γνωστό απέχουν πολύ από αυτά της Δημοτικής Αστυνομίας. Η ΕΛΑΣ έχει αποστολή την καταστολή, σύλληψη, μεταγωγή, επεμβάσεις ενώ η Δημοτική Αστυνομία είναι υπηρεσία της επιείκειας χωρίς συλλήψεις και όπλα. Μάλλον το ασταθές περιβάλλον της αποστολής της Δημοτικής Αστυνομίας ήταν το πρόβλημα της ατελούς εκπαίδευσης, αφού ούτε οι εκπαιδευτές ούτε η πολιτεία ακόμη δεν γνωρίζουν πως και με ποια μορφή θα ασκεί τα καθήκοντά της η Δημοτική Αστυνομία.

Για όλα τα παραπάνω προτείνεται :

α) Η φοίτηση να έχει διάρκεια τεσσάρων μηνών και οι εκπαιδευόμενοι θα εξέρχονται της σχολής αφού υποβληθούν σε γραπτές εξετάσεις. Μετά την έξοδό τους θα εκπαιδεύονται επί δίμηνο πρακτικά (ένα μήνα στη Δημοτική Αστυνομία ή στην ΕΛΑΣ αν δεν υπάρχει τέτοια και επί ένα μήνα στο Δήμο τους επισκεπτόμενοι της Υπηρεσίες του Δήμου, της Νομαρχίας, της Περιφέρειας κλπ.).

Οι ήδη υπηρετούντες από μακρόν στην Δημοτική Αστυνομία λόγω της μεγάλης πείρας που έχουν στα καθήκοντα τους να εκπαιδευτούν επί δίμηνο στις σχολές και να αναλάβουν καθήκοντα χωρίς πρακτική εκπαίδευση. Στο τέλος της εκπαίδευσης θα εξεταστούν γραπτώς στη διδαχθείσα ύλη.

Ο χρόνος εκπαίδευσης κατά τη φοίτηση της προσεχούς περιόδου να μην συντομεφθεί  για αυτούς που θα επιλέγουν να καταταγούν στην Δημοτική Αστυνομία  

β)  Τα  μαθήματα εκπαίδευσης τους θα είναι: 

Α Κύκλος επαγγελματικής εκπαίδευσης

Με βαθμό 

Στοιχεία ποινικού δικαίου (γενικές αρχές - πταίσματα)

Στοιχεία ποινικής δικονομίας (γενικές αρχές – αρμοδιότητες δικαστηρίων ιδίως πταισμάτων – αυτόφωρη διαδικασία)

Ανθρώπινα δικαιώματα – Σύνταγμα 

Θέματα Τροχαίας (ρύθμιση - στάθμευση)

Υγειονομικός κανονισμός (καταστήματα καθαριότητα)

Οικοδομικός κανονισμός 

Κώδικας Δήμων και Κοινοτήτων

Διοικητικό Δίκαιο

Χωρίς βαθμό 

Κοινή ησυχία 

Πλανόδιο εμπόριο – λεκές αγορές 

Λίμνες – εσωτερικά ύδατα 

Περιβάλλον 

Τουρισμός 

Θέματα Πολιτικής Προστασίας 

Πληροφορική 

Διαλέξεις 

Σωματική αγωγή 

Β Κύκλος ενημέρωσης – Πρακτική εκπαίδευση


Επίσκεψη σε υπηρεσίες και συμμετοχή στις υπηρεσιακές ενέργειες των υπηρεσιών κατά τον έλεγχο ή την εφαρμογή των προβλεπομένων κανονισμών


Επειδή η ΚΕΔΚΕ  πρέπει να καταστήσει τις σχολές εκπαίδευσης πνευματικό ίδρυμα κύρους πρέπει να ίδρυση δικές της σχολές με δικούς εκπαιδευτές προερχόμενοι από την Δημοτική Αστυνομία και έχοντες τα τυπικά προσόντα. Επίσης πρέπει να συνεργαστεί  με ένα Ανώτατο Πνευματικό Ίδρυμα  το οποίο θα παρέχει ανάλογη πνευματική στήριξη σε ανθρώπινο δυναμικό και μέσα.


Μακροπρόθεσμα πρέπει να ιδρύσει σχολή βαθμοφόρων – επιτελών της Δημοτικής Αστυνομίας με θέματα εκπαίδευσης την οργάνωση – σχεδιασμό – διοίκηση – ηγεσία.


Μέχρις ότου γίνουν όλα αυτά θα στηριχθεί στις σχολές της ΕΛΑΣ περισσότερο όμως προσαρμοσμένα στη αποστολή του Δημοτικού Αστυνόμου ανάλογα με την αποστολή του (οικοδομές – περιβάλλον – καθαριότητα κλπ)

Η. ΔΙΑΤΑΞΗ

   Α.   Επειδή δεν υπάρχει δέσμευση στην αποχώρηση των ήδη υπηρετούντων υπάρχει κίνδυνος μαζικής αποχώρησης με αποτέλεσμα την αδυναμία αστυνόμευσης σε περίπτωση που έχει λήξη ο πίνακας επιλογής, γι’ αυτό πρέπει να προστεθεί διάταξη κατεπείγουσα ώστε να επιλύει το πρόβλημα αυτό. Η διάταξη προτείνεται να έχει την εξής μορφή: 

   -   Στο άρθρο 3 του Π.Δ.23/7-2-2002 προστίθεται παράγραφος (η) έχουσα ως εξής. 

η) Να μην έχουν υποβάλει αίτηση πρόσληψης τους με οποιαδήποτε σχέση εργασίας σε υπηρεσίες του Δημοσίου, των ΟΤΑ, των οργανισμών του ευρύτερου Δημ. Τομέα και των ΝΠΔΔ.

    -  Στο άρθρο 6 του ίδιου νόμου να προστίθεται στην παράγραφο 6 διάταξη   (δ) έχουσα ως εξής. 

δ) Υπεύθυνη δήλωση ότι δεν υπέβαλαν αίτηση πρόσληψής τους με οποιαδήποτε σχέση εργασίας σε υπηρεσίες του Δημοσίου, των ΟΤΑ, των Οργανισμών του ευρύτερου Δημ. Τομέα και των ΝΠΔΔ.

    -  Στο άρθρο 19 παράγραφος 3 του ίδιου νόμου προστίθεται διάταξη στο τέλος της παραγράφου ως εξής: 

Το προσωπικό της Δημ. Αστυνομίας δεν μπορεί να προσληφθεί σε υπηρεσίες του Δημοσίου ,των ΟΤΑ, των Οργανισμών του ευρύτερου Δημ. Τομέα και των ΝΠΔΔμε οποιαδήποτε σχέση εργασίας, πριν παρέλθει 5ετια από της κατάταξης τους . Για τους ήδη υπηρετούντες στη Δημοτική Αστυνομίας παρέχεται προθεσμία ενός (1) μηνός από τη δημοσίευση του παρόντος προκείμενου να αποφασίσει την παραμονή του ή όχι. Στην περίπτωση αυτή η πρόσληψη αντικαταστάτη του αποχωρούντος πραγματοποιείται από τον αμέσως προηγούμενο πίνακα, ο οποίος ισχύει μέχρι σύνταξης νεωτέρου.

   Β. Επειδή το πρόστιμο της παράνομης στάθμευσης  για τις πινακίδες Ρ-40 ανέρχεται στα 65,5 € ποσό υπερβολικά υψηλό ιδίως σε πόλεις  με μειωμένο κυκλοφοριακό πρόβλημα  ή σε απομονωμένες περιοχές  εισηγούμεθα  να εξουσιοδοτούνται τα Δημοτικά Συμβούλια  μέσα σε ένα πλαφόν (από - έως) να επιβάλουν αυτά τις ποινές για παραβάσεις πινακίδων Ρ-40 

  Θ. ΣΤΟΛΕΣ

      Από την πράξη μάλλον απαραίτητο κρίνεται η συμπλήρωση των στολών ως εξής:

· Στολή αδιάβροχου με κουκούλα

· Στολή εξωτερικής υπηρεσίας (μπουφάν παντελόνι) 

· Στολή δικυκλιστών – ποδηλατιστών

· Στολή χειριστών σκαφών

Ι. ΕΠΙΤΕΛΕΙΟ


Επειδή απαιτείται συντονισμός, παρακολούθηση του όλου έργου, και καθοδήγηση ώστε οι Δημοτικές Αστυνομίες να έχουν κοινή πορεία και συμπεριφορά, τα δε προβλήματά της να επιλύονται ενιαία σε επίπεδο ΚΕΔΚΕ κρίνεται απαραίτητη η ίδρυση και στελέχωση ενός επιτελικού οργάνου ελέγχου, συντονισμού και παρακολούθησης των Δημοτικών Αστυνομιών.


Και αφού άκουσε την εισήγηση του κου. Χρήστου Παλαιολόγου Γενικού Γραμματέα της Κ.Ε.Δ.Κ.Ε., σχετικά με το :

ΚΟΣΤΟΣ ΛΕΙΤΟΥΡΓΙΑΣ


Επειδή η Δημοτική Αστυνομία είναι ένα νέο Σώμα – Υπηρεσία, όσοι ασχολήθηκαν με αυτόν τον θεσμό που είναι νεοείσακτος  στην Ελλάδα, είχαν κατά νου υψηλά ιδανικά και θεωρητική άποψη με την επιθυμία να καλύψουν ζωτικό κενό στην τοπική Αυτοδιοίκηση. Δεν ασχολήθηκαν με το κόστος λειτουργίας μίας νέας Υπηρεσίας και περισσότεροι είχαν στο νου τους να προσθέσουν ένα ένστολο εργαλείο στο θεσμό της Τοπικής Αυτοδιοίκησης, χωρίς να υπολογίσουν το κόστος της υποδομής της συντήρησης και της λειτουργίας της νέας Υπηρεσίας.

Για να λειτουργήσει μία υπηρεσία τουλάχιστον απαιτούνται οι εξής προϋποθέσεις :

· Κτίριο 100 -120 τμ για τη μικρότερη μονάδα με γραφεία Διευθυντού, Τμηματαρχών, Γραμματείας, Αστυνόμου βάρδιας – Τηλεφωνικού κέντρου, ασυρμάτου, προσωπικού, παραμονής κοινού.

· Αποθήκη 100 -150 τμ για την τοποθέτηση υλικών (πινακίδες κώνοι, υλικά γραφείου, βοηθητικά εξαρτήματα, ελεγκτικά  μηχανήματα κλπ)

· Κομπιούτερ

· Τηλεφωνικό κέντρο

· Σταθμός βάσης ασύρματης επικοινωνίας 

· Φορητοί ασύρματοι 

· Ηχόμετρα – θορυβόμετρα

· Οχήματα – Δίκυκλα – Σκάφη λιμνών – γερανοί.

Το ετήσιο κόστος των ανωτέρω ανέρχεται σε: 

α) Ενοίκιο γραφείων 


300 – 500 € Χ 12 = 3.600 – 6000 

β) Ενοίκιο αποθήκης 


150 – 200   Χ 12 = 1.800 – 2.400 

γ) Κομπιουτερς 2 τεμάχια 

3.000 (ανά 5 έτη)                   600 

δ) Τηλ κέντρο – σταθμό βάσης      
10.000(ανά 5 έτη)
        2.000 

ε) Φορητοί ασύρματοι τεμ 10 

350  Χ 10  : 5 έτη                   700 

στ) Ηχόμετρα  τεμ 2    


1000 Χ 2 :  5 έτη    
           400 

η) Οχήματα  τεμ 2 


15.000 Χ 2 : 5 
         6.000 

θ) Δίκυκλα τεμ 2



3.000 Χ 2 : 5 
                     1.200 

ΣΥΝΟΛΟ ΕΤΗΣΙΟΥ ΚΟΣΤΟΥΣ ΠΑΓΙΟΥ ΕΞΟΠΛΙΣΜΟΥ 

ΚΑΙ ΕΝΟΙΚΙΩΝ ΓΡΑΦΕΙΩΝ 



                  19.300
Δεν υπολογίστηκαν τιμές σκαφών και γερανών γιατί δεν αφορούν όλες τις Δημοτικές Αστυνομίες. Όμως οι Δήμοι πρωτευουσών πόλεων και τυχόν τουριστικοί Δήμοι πρέπει να συμπεριλάβουν στο κοστολόγιο τους γερανούς και οι παραλίμνιοι  Δήμοι σκάφη.

Υλικά και μέσα υπολογίστηκαν να αντικαθίστανται ανά πενταετία.

Ετήσιο κόστος προσωπικού

Κατά μέσο όρο ο ετήσιος μισθός και οι εργοδοτικές εισφορές  που θα καλείται να καταβάλει ο Δήμος κατά μέσο όρο ανά αστυνομικό ανέρχεται χωρίς να υπολογιστούν οι προσαυξήσεις με τις πολυετίες και τον τιμάριθμο σε 
20.000 €

Νυχτερινά – αργίες   10 Χ 12  Χ 75% 




  3.000

Στολές ανά διετία  μετά των εξαρτημάτων 2.000 : 2 = 


  1.000

ΣΥΝΟΛΟ ΕΤΗΣΙΟΥ ΚΟΣΤΟΥΣ 

ΑΝΑ ΑΣΤΥΝΟΜΙΚΟ






24.000
Δαπάνες λειτουργίας 
Βενζίνη 2 οχημάτων 30lt Χ 2 Χ 365 Χ 0,80  =

17.520

Βενζίνη 2 δικύκλων  5lt Χ 2 Χ 365 Χ 0,80 =

  2.920

Service 4 οχημάτων – ανταλλακτικά – ασφάλιση    
  4.000

Χαρτί υλικά γραφείου – έντυπα κλπ    


  3.000

Τηλέφωνο – λοιπές δαπάνες ΔΕΗ 500 Χ 12  = 

  6.000

ΣΥΝΟΛΟ ΕΤΗΣΙΟΥ ΚΟΣΤΟΥΣ 


33.440

ΓΕΝΙΚΟ ΣΥΝΟΛΟ ΕΤΗΣΙΟΥ ΚΟΣΤΟΥΣ 

52.740

ΓΕΝΙΚΟ ΣΥΝΟΛΟ 20 ΑΣΤΥΝΟΜΙΚΩΝ 
          480.000

Το σύνολο κόστους λειτουργίας μιας υπηρεσίας 20 ατόμων ανέρχεται στο ποσό των 532.740 €.

ΠΡΟΤΑΣΗ ΧΡΗΜΑΤΟΔΟΤΗΣΗΣ

Α)
-Το Κόστος Λειτουργίας των Σχολών Δημοτικής Αστυνομίας


-Το Κόστος Εκπαίδευσης των Δημοτικών Αστυνόμων


-Το Κόστος του αρχικού εξοπλισμού της Δημοτικής Αστυνομίας,


  θα βαρύνουν τον κρατικό προϋπολογισμό.

Β)
Το κόστος λειτουργίας της Δημοτικής Αστυνομίας, το κόστος πάγιου εξοπλισμού και τυχόν ενοικίων των Υπηρεσιών της και το κόστος των μισθών των εισφορών και λοιπών υπερωριών και επιδομάτων του προσωπικού, τον πρώτο χρόνο λειτουργίας της Υπηρεσίας ανά Δήμο να αναλάβει πλήρως το Ελληνικό Δημόσιο, ενώ για τα υπόλοιπα έτη το κόστος θα επιμερίζεται σε ποσοστό 80% από το Ελληνικό Δημόσιο και 20% από τον οικείο Δήμο.


Επίσης, αφού άκουσε τις απόψεις του κ. Ζαχαρία Δοξαστάκη, Προέδρου της Επιτροπής Θεσμών της ΚΕΔΚΕ, οι οποίες έχουν ως εξής :

I. Η σύσταση της Δημοτικής Αστυνομίας σε κάθε Δήμο της Χώρας ή σε διαδημοτική βάση, είναι απαραίτητη και σύγχρονη υπηρεσία. Το προσωπικό της θα πρέπει να είναι δομημένο ιεραρχικά και άρτια εκπαιδευμένο. Η εκπαίδευσή τους, πρέπει να είναι ανάλογη του ρόλου της.

II. Η εξασφάλιση των απαραίτητων πόρων για τη σύσταση, οργάνωση και λειτουργία της υπηρεσίας της Δημοτικής Αστυνομίας, πρέπει να συζητηθεί και να λυθεί άμεσα. Οι πηγές κάλυψης των δαπανών πρέπει να είναι ο κρατικός τακτικός προϋπολογισμός και ίδιοι πόροι των Ο.Τ.Α.

III. Η Δημοτική Αστυνομία (αρμοδιότητες κ.α) πρέπει να στηθεί, όχι με βάση εκείνο που θέλουμε, αλλά με βάση αυτό το οποίο θα ήταν δυνατόν να γίνει από πλευράς του Συντάγματος. Οι θέσεις μας για τις αρμοδιότητες και τις λειτουργίες της Δημοτικής Αστυνομίας δεν πρέπει να υπερακοντίσουν το συνταγματικό πλαίσιο. Υπάρχουν τμήματα αστυνόμευσης τα οποία συνδυάζονται με τις τοπικές υποθέσεις, που από τη φύση τους είναι τοπικές υποθέσεις.

IV. Οι Ο.Τ.Α. δεν πρέπει να διεκδικήσουν περισσότερα από εκείνα που τους ανήκουν, γιατί αυτό είναι επικίνδυνο. Το λέω αυτό, διότι δεν μπορεί να πετάξει το κράτους από τους δικούς τους ώμους, στους ώμους της Τ.Α., ένα δικό του καθήκον.

V. Βασικά σημεία που πρέπει να προσεχθούν, ιδιαίτερα, είναι :

      -
Οι Πόροι

· Η υλικοτεχνική υποδομή

· Η πολυεπίπεδη εκπαίδευση

· Η στελέχωση με ειδικό επιστημονικό προσωπικό

· Η διαρκής επιμόρφωση

· Η επιστημονική στήριξη του σώματος

· Οι σαφείς και ολοκληρωμένες αρμοδιότητες 

· Η απλή, σύντομη και αποτελεσματική διαδικασία πρόσληψης του προσωπικού

VI.
Επανεξέταση, επαναδιατύπωση και προσδιορισμός των αρμοδιοτήτων της Δημοτικής Αστυνομίας Ανάληψη επιπρόσθετων αρμοδιοτήτων, όπως :

· Τον έλεγχο της τήρησης των διατάξεων που αφορούν την εμπορική διαφήμιση

· Τον έλεγχο της τήρησης των διατάξεων που αφορούν την άγρα πελατών

· Τον έλεγχο της τήρησης των διατάξεων που αφορούν τον Κανονισμό Ε.Δ.Χ. αυτοκινήτων (υπερβολικό κόμιστρο κ.α)

· Τον έλεγχο της τήρησης των διατάξεων που αφορούν την προστασία του καταναλωτή (υπερβολικές τιμές ή υποβαθμισμένα προϊόντα κ.λ.π)


Τέλος, αφού άκουσε τις παρατηρήσεις του κ. Κυρ. Βιρβιδάκη Δημάρχου Χανίων, μέλους της Ο.Δ.Ε., καθώς και των Δημάρχων στους Δήμους των οποίων, λειτουργούν οι Σχολές Δημοτικής Αστυνομίας, ύστερα από διαλογική συζήτηση

Αποφασίζει Ομόφωνα


Εγκρίνει τις ως άνω εισηγήσεις

……………………………………………………………………………………….

ΤΟ ΔΙΟΙΚΗΤΙΚΟ ΣΥΜΒΟΥΛΙΟ

Ο Πρόεδρος




 
Ο Γενικός Γραμματέας

Πάρις Κουκουλόπουλος



Χρήστος Παλαιολόγος

Δήμαρχος Κοζάνης




Δημ. Σύμβουλος Λεβαδέων

Ο Α΄ Αντιπρόεδρος




Ο Β΄ Αντιπρόεδρος

Ιωάννης Χαραλάμπους



Γεώργιος Γιαννόπουλος

Δήμαρχος Νέας Ιωνίας



Δήμαρχος Ροδίων

Τα Μέλη

ΔΗΜΑΡΧΟΙ: Αλεξανδρίδης Παναγιώτης Ευόσμου,  Βιρβιδάκης Κυριάκος Χανίων, Δανιηλίδης Συμεών Συκεών, Ζαφειρόπουλος Γρηγόρης Χαλανδρίου, Κοιμήσης Απόστολος Αμφιλοχίας, Κουράκης Ιωάννης Ηρακλείου, Μίχος Λάμπρος Αγίας Βαρβάρας, Μπακογιάννη Ντόρα Αθηναίων, Παπαγεωργόπουλος Βασίλης Θεσσαλονίκης, Σπυρίδων Σπυρίδων Πόρου, Τζανακούλης Κων/νος Λάρισας, Τσιαντής Δημήτριος Πλαστήρα, Φόρτες Γεράσιμος Αργοστολίου.

ΔΗΜΟΤΙΚΟΙ ΣΥΜΒΟΥΛΟΙ: Γαζή Παναγιώτα Βαρδουσίων, Δοξαστάκης Ζαχαρίας Χερσονήσου, Έξαρχος Κωνσταντίνος Παλαμά, Ηλίας Ιωάννης Ασπροπύργου, Λινάκης Κυριάκος Χολαργού, Μανιάτης Χαράλαμπος Χαλκιδέων, Μάντζιος Ανάργυρος Παμβώτιδας, Μαραβέλιας Δημήτριος Χαϊδαρίου, Μουράτογλου Ιωάννης Έδεσσας, Τζανακάκης Γεώργιος Χανίων, Τουφεγγόπουλος Σταύρος Εξαπλατάνου. 

Ο Γενικός Διευθυντής

Παναγιώτης Βασιλείου

